
Projektas 

LIETUVOS RESPUBLIKOS
PINIGINĖS SOCIALINĖS PARAMOS NEPASITURINČIOMS ŠEIMOMS IR VIENIEMS GYVENANTIEMS ASMENIMS ĮSTATYMO 2, 9 IR 10 STRAIPSNIŲ PAKEITIMO 
ĮSTATYMAS

2011 m.                     d. Nr.     
Vilnius

(Žin., 2003, Nr. 73-3352; 2006, Nr. 130-4889; 2009, Nr. 93-3963)

1 straipsnis. 2 straipsnio 5 dalies pakeitimas
2 straipsnio 5 dalyje vietoj žodžių „Valstybinės kainų ir energetikos kontrolės komisijos“ įrašyti žodžius „Infrastruktūrų reguliavimo tarnybos“ ir šią dalį išdėstyti taip:
„5. Išlaidos būsto šildymui – išmatuotų, priskirtų pagal Infrastruktūrų reguliavimo tarnybos rekomenduojamus ar vartotojų siūlomus šilumos paskirstymo metodus ar kitaip nustatytų energijos ar kuro sąnaudų patalpoms šildyti, padaugintų iš jų kainos, suma (įskaitant pridėtinės vertės mokestį).“

2 straipsnis. 9 straipsnio 5 dalies pakeitimas
Pakeisti 9 straipsnio 5 dalį ir ją išdėstyti taip:
„5. Jei namui, kuriame gyvenamąją vietą yra deklaravę dvi ir daugiau šeimų ir (arba) vienų gyvenančių asmenų, šildyti ir (ar) karštam vandeniui paruošti yra įrengta bendra autonominė katilinė, kompensacijos apskaičiuojamos atskirai kiekvienai (kiekvienam) iš jų. Katilinėje per mėnesį sunaudotas kuras perskaičiuojamas į pagamintą šilumą, o šiluma būstams ir skirtingoms reikmėms (būstui šildyti bei karštam vandeniui paruošti) paskirstoma pagal būstų savininkų pasirinktą vieną iš Infrastruktūrų reguliavimo tarnybos rekomenduotų arba pagal būstų savininkų siūlomą ir su Infrastruktūrų reguliavimo tarnyba suderintą šilumos paskirstymo metodą.“ 

3 straipsnis. 10 straipsnio 2 dalies pakeitimas
10 straipsnio 2 dalyje vietoj žodžių „Valstybinė kainų ir energetikos kontrolės komisija“ įrašyti žodžius „Infrastruktūrų reguliavimo tarnyba“ ir šią dalį išdėstyti taip:
„2. Atskirų energijos ir kuro rūšių sąnaudų normatyvus būstui šildyti ir karštam vandeniui paruošti tvirtina Infrastruktūrų reguliavimo tarnyba.“

4 straipsnis. Įstatymo įsigaliojimas
Šis įstatymas, išskyrus 5 straipsnį, įsigalioja 2012 m. balandžio 1 d.

5 straipsnis. Įstatymo įgyvendinimas
Lietuvos Respublikos Vyriausybė ir kitos institucijos pagal savo kompetenciją iki šio įstatymo įsigaliojimo dienos parengia ir patvirtina šio įstatymo įgyvendinamuosius teisės aktus.


Skelbiu šį Lietuvos Respublikos Seimo priimtą įstatymą.

Darbo grupės vadovas
Seimo narys Česlovas Vytautas Stankevičius




